KIRJALLINEN KYSYMYS E-1733/03 esittäjä(t): Jo Leinen (PSE) komissiolle. Kielisyrjintä EU:n virkoja täytettäessä.



Virallinen lehti nro 011 E , 15/01/2004 s. 0221 - 0222



KIRJALLINEN KYSYMYS E-1733/03 esittäjä(t): Jo Leinen (PSE) komissiolle (23. toukokuuta 2003) Aihe: Kielisyrjintä EU:n virkoja täytettäessä Vastauksessaan kysymykseen E-0941/02(1) komissio toteaa, ettei ilmaus kieltä äidinkielenään puhuva ole missään tapauksessa yhteisön lainsäädännön vaatimusten mukainen. Komissio on lisäksi ilmoittanut pyrkimyksekseen torjua syrjintää, joka johtuu työpaikkailmoitusten kieltä äidinkielenään puhuva -vaatimuksesta. Hiljattain Thessalonikissa sijaitsevan Cedefopin (Euroopan ammatillisen koulutuksen kehittämiskeskus, jonka johtoelimessä on myös komission edustaja) julkaiseman työpaikkailmoituksen otsikkona oli an English mother-tongue secretary. Yksityiskohtaisemmassa toimenkuvassa vaadittiin kuitenkin vain erinomaista englannin taitoa. Katsooko komissio, että edellä mainittu työpaikkailmoitus syrjii harhaanjohtavan otsikkonsa vuoksi kaikkia niitä hakijoita, jotka eivät puhu englantia äidinkielenään? Mihin toimiin komissio tässä tapauksessa ryhtyy? Miten komissio yrittää tulevaisuudessa välttää vastaavanlaiset työpaikkailmoitukset? (1) EYVL C 229 E, 26.9.2002, s. 161. Viviane Redingin komission puolesta antama vastaus (9. heinäkuuta 2003) Euroopan ammatillisen koulutuksen kehittämiskeskus (Cedefop) on hajautettu erillisvirasto, joka on perustettu erityisellä asetuksella(1). Se harjoittaa itsenäistä henkilöstöpolitiikkaa, johon komissio ei voi puuttua; komissio on ainoastaan edustettuna sen hallintoneuvostossa. Perustamisasetuksen mukaan Cedefopin johtaja on henkilöstön esimies ja vastaa henkilöstön palvelukseen ottamisesta ja erottamisesta. Cedefopin perustamisasetuksen mukaan keskuksessa sovelletaan samaa kielikäytäntöä kuin yhteisössä. Komissio katsoo, että työpaikkailmoituksissa käytettävä ilmaus kieltä äidinkielenään puhuva on yhteisössä noudatettavien työntekijöiden vapaata liikkuvuutta koskevien sääntöjen vastainen ja syrjii hakijoita, jotka eivät puhu englantia äidinkielenään. Komissio on tarkastellut Cedefopin 7. huhtikuuta 2003 julkaisemaa työpaikkailmoitusta, jossa haettiin englantia äidinkielenään puhuvaa sihteeriä. Cedefop on ilmoittanut komissiolle, että ilmaus äidinkielenään englantia puhuva oli tässä avointa sihteerintointa koskevassa ilmoituksessa tärkeä, koska toimenkuvaan kuuluu vaativia tehtäviä sellaisten viraston asiantuntijoiden avustamiseksi, jotka eivät puhu englantia äidinkielenään ja joiden töistä 80 prosenttia julkaistaan englanniksi. Sihteerin yhtenä tehtävänä on auttaa varmistamaan, että viraston julkaisut ovat kieliasultaan hyviä. Siksi toimi edellytti Cedefopin mielestä parasta mahdollista englannin taitoa. Komission saamien tietojen mukaan Cedefop julkaisee kyseisen ilmoituksen uudestaan ilman kieltä äidinkielenään puhuva -vaatimusta. Komissio muistuttaa asiasta yhteisön hajautettujen virastojen johtajia ja pyytää heitä kertomaan asiasta ripeästi eri yksiköilleen. (1) Neuvoston asetus (ETY) N:o 337/75, annettu 10. helmikuuta 1975, Euroopan ammatillisen koulutuksen kehittämiskeskuksen perustamisesta EYVL L 39, 13.2.1975, 7 artiklan, 4 kohta.